KIRJALLINEN KYSYMYS E-0876/02 esittäjä(t): Jonas Sjöstedt (GUE/NGL) komissiolle. Komission tutkimus Telian laajakaistatariffeista.



Virallinen lehti nro 092 E , 17/04/2003 s. 0029 - 0029



KIRJALLINEN KYSYMYS E-0876/02 esittäjä(t): Jonas Sjöstedt (GUE/NGL) komissiolle (2. huhtikuuta 2002) Aihe: Komission tutkimus Telian laajakaistatariffeista Marraskuussa 1999 ilmoitettiin, että komissio on käynnistänyt tutkinnan Telian laajakaistapalveluiden tariffeista. Yrityksen ruotsalainen kilpailija Bredbandsbolaget oli valittanut komission kilpailuviranomaiselle sen jälkeen, kun Telia oli saanut tilauksen laajakaistapalveluiden asentamisesta 34 000 huoneistoon Malmössä. Bredbandsbolagetin mielestä Telia rahoittaa laajakaistatoimintojensa kehitystä muista palveluista saaduilla tuloilla. Mikä oli komission tutkinnan tulos? Mario Montin komission puolesta antama vastaus (28. toukokuuta 2002) Parlamentin jäsenen mainitsemassa lehtiartikkelissa käsitellään tutkimuksia, jotka komissio aloitti saatuaan Bredbandsbolaget AB:ltä 11. lokakuuta 1999 kantelun. Kantelu koski Telia AB:n tarjoamia laajakaistapalveluja. Komissio on saanut tutkinnan aikana tietoja, joiden mukaan Telia on mahdollisesti syyllistynyt saalistushinnoitteluun, syrjiviin hinnoittelukäytäntöihin ja ns. eri palvelujen niputtamiseen. Telian väitetään yhdistäneen kiinteän puhelinyhteyden palveluja Telia on näillä markkinoilla Ruotsin johtava operaattori yhtiön laajakaistapalveluihin saadakseen kilpailuetuja näillä kehittyvillä markkinoilla. Tällainen johtavan operaattorin mahdollinen määräävän aseman väärinkäyttö saattaa rikkoa EY:n perustamissopimuksen 82 artiklaa. Kunnat tai asunto-osuuskunnat omistavat Ruotsissa suurimman osan yhteisasunnoista (esim. kerrostaloista). Bredbandsbolagetin kantelu koskee ns. HSB-asunto-osuuskuntien tilausta korkeakapasiteettisten laajakaistojen 1. asentamisesta kotitalouksiin (ns. LAN-kuitu) sekä 2. laajakaistojen sisältöpalvelujen toimittamista kotitalouksille. Bredbandsbolaget on erityisen huolissaan HSB-Malmö-asunto-osuuskunnan päätöksestä, jonka mukaan Telialle myönnetään yksinoikeus näiden palvelujen tarjoamiseen. HSB-Malmö, johon kuuluu noin 34 000 kotitaloutta, on Ruotsin toiseksi suurin alueellinen asunto-osuuskunta, ja siksi se on tärkeä osapuoli, kun kotitalouksille esitellään uusia palveluja. Edellä mainittujen väitteiden tutkimiseksi ja asianomaisia jäsenvaltioita kuultuaan komissio teki 23. kesäkuuta 2000 EY:n perustamissopimuksen 85 ja 86 artiklan ensimmäisen täytäntöönpanoasetuksen eli neuvoston asetuksen N:o 17(1) 14 artiklan 3 kohdan mukaisen päätöksen toteuttaa yllätystarkastuksista Telian ja sen tytäryhtiöiden tiloissa. Komissio suoritti 29. ja 30. kesäkuuta 2000 Ruotsin kilpailuviranomaisten ja lainvalvontayksiköiden avustuksella samanaikaisia ja ennalta ilmoittamattomia tarkastuksia Telia AB:ssa, Telia Nätissa (silloinen Telia AB:n jaosto), Telia MegaCom AB:ssa, Telia Nära AB:ssa ja Com Hem AB:ssa. Komissio lähetti tammikuussa 2001 asetuksen N:o 17 11 artiklan mukaisen tietopyynnön 31 alueelliselle HSB-asunto-osuuskunnalle. Komission yksiköt ovat tämän jälkeen luetteloineet ja analysoineet perusteellisesti vielä käynnissä olevan tutkinnan aikana kerättyjä laajoja tietoja. Tarkoituksenamme on päättää alustava tutkinta myöhemmin tänä vuonna. (1) EYVL P 13, 21.2.1962.